Denel dryf my broer oor die rand | Maroela Media
Foto: Noah Silliman/Unsplash.com
Hennie Reyneke van Frankryk skryf:
Onlangs het my broer, Pieter Reyneke, sy eie lewe geneem by sy werkplek: Denel.
Pieter was 'n briljante sagteware-ingenieur, wat sy werk altyd baie geniet het. Hy was 'n saggeaarde persoon wat nooit gespog of gekla het nie – 'n stil presteerder.
Ongelukkig het dinge drasties agteruit gegaan toe die Zumas en Guptas by Denel betrokke geraak het. Nie lank daarna nie, was Denel in finansiële moeilikheid. Personeel is verminder, en dié wat agtergebly het, moes 'n al hoe groter werkslas dra.
Asof die geweldige werksdruk nie genoeg was nie, het Pieter en sy kollegas gevrees dat hulle enige oomblik hul werk kon verloor. Daar was ook sprake dat Denel glo slegs twee derdes van hul salarisse sou betaal. Pieter was baie bekommerd dat hy dan nie sy huis sou kon betaal nie, en nie sy vrou en kinders sou kon onderhou nie. Verder het Denel Pieter en ander werkers se goedgekeurde verlof vir Desember 2018 eenvoudig ingekort.
Pieter was een van die min mense in sy span wat werklik verstaan het hoe om die ingewikkelde programmering te doen. Dus het hy nóg meer verantwoordelikheid en druk as die res van sy span ondervind. In die laaste paar maande voor Pieter dood, moes sy span 'n groot projek klaarmaak voor 'n bepaalde sperdatum. Ná maande se ernstige slaapverlies, kon Pieter nie die sagteware aan die gang kry nie, en het hy geglo dat sy brein hom in die steek begin laat. En dis wat hom toe ook oor die rand gedryf het.
Ná sy dood is daar gevind dat die sagtewareprogram in elk geval nooit sou kon gewerk het nie omdat die hardewaregedeelte van die projek foutief was.
Dit het ook aan die lig gekom dat Pieter se oortydstate, wat hy formeel aan die departement van menslikehulpbronnebestuur (MHB) oorhandig het, nooit geprosesseer en betaal is nie. Dis natuurlik totaal onwettig vir 'n maatskappy om 'n werker so baie ure te laat werk, en om hom dan nog boonop nie daarvoor te betaal nie.
Ná Pieter se dood, het 'n span mense van Denel af Pieter se privaat woning binnegegaan, en inligting van sy persoonlike rekenaar en telefoon af verwyder.
Denel het aangebied om vir die begrafnisblomme en begrafnisboekie te betaal. Die blomme was regtig pragtig, maar ongelukkig spreek dit hulle nie vry van hul groot aandeel in Pieter se dood nie.
Pieter was 'n onselfsugtige en dierbare mens wat altyd tyd gemaak het om almal om hom te help, maak nie saak hoe besig hy was nie. Voor Denel hom uitgebrand het, was hy altyd positief en het hy kans gesien vir alles, en het elke dag nuwe dinge aangepak.
Pieter, ek is baie lief vir jou en mis jou so…
Ai Hennie dit is absoluut hartverskeurend. Mag julle berusting vind.
Dis onverskoonbaar van Denel. Laat hulle betaal. Nie dat dit die man sal terugbring nie maaar wat van sy familie? So nodeloos en dit deur korrupsie en onbevoegdheid van andere. Ai! Wat ' n jammerte.
Baie tragies. En daar is baie ander werkers wat daagliks deur ongenaakbare werkgewers onder druk geplaas word. Jou lewe en geluk is ononderhandelbaar, bedank en vind nuwe geleenthede.
Al wat ek hierop vir die familie kan se is: hou moed want die wiel draai.Sterkte.
Dit is so dat die witmense wat oorgebly het in van die SOE's, toegegooi word met werk sonder oortydbetaling. Hulle kan oortyd insit en moet dan korttyd insit, maar wie kan korttyd insit as jy nie eers jou werk in 'n voldag kan klaarmaak nie? My seun werk nou al 28 jaar vir Telkom, hulle het in al die gevalle waar hulle mense afgelê het geweier dat hy 'n pakket vat omdat hy in hulle IT afdeling werk, Op die huidige oomblik het daar so min van hulle oorgebly dat hy nou 11 mense se werk moet doen… WIE KAN… Lees meer »